แบงก์แย่งเงินฝากท้าองศาเดือด
“กรุงไทย” ชูฝากประจำ 9 เดือน ดอกเบี้ย 3.1 % ต่อปี “เกียรตินาคิน” ต่ออายุแคมเปญฝากประจำ 5 เดือน ดอกสูง 3.25 % ถึง 19 เม.ย.นี้
2 เม.ย. 2556

“กรุงไทย” ชูฝากประจำ 9 เดือน ดอกเบี้ย 3.1 % ต่อปี “เกียรตินาคิน” ต่ออายุแคมเปญฝากประจำ 5 เดือน ดอกสูง 3.25 % ถึง 19 เม.ย.นี้
นายชัยณรงค์ เอื้อสิทธิชัย ผู้ช่วยกรรมการผู้จัดการใหญ่ สายงานธุรกิจรายย่อยและเครือข่าย ธนาคารกรุงไทย เปิดเผยว่า ธนาคารได้ออกเงินฝากประจำ KTB Summer Smiles ระยะเวลาฝาก 9 เดือน ให้ดอกเบี้ยสูงสุด 9% ต่อปี จ่ายดอกเบี้ยทุกเดือน รับฝากขั้นต่ำครั้งละ 50,000 บาท โดยเดือนที่ 1 จ่ายดอกเบี้ยในอัตรา 1.25% ต่อปี เดือนที่ 2 จ่าย 1.75% ต่อปี เดือนที่ 3 จ่าย 2% ต่อปี เดือนที่ 4 จ่าย 2.25% ต่อปี เดือนที่ 5 จ่าย 2.5% ต่อปี เดือนที่ 6 จ่าย 2.75% ต่อปี เดือนที่ 7 จ่าย 3% ต่อปี เดือนที่ 8 จ่าย 3.4% ต่อปี และเดือนที่ 9 จ่าย 9% ต่อปี โดยอัตราดอกเบี้ยเฉลี่ยอยู่ที่ 3.1% ต่อปี ผู้ที่สนใจสามารถเปิดบัญชีได้ที่สาขาธนาคารทั่วประเทศ ระหว่างวันที่ 4 เม.ย. - 3 พ.ค. 2556
นอกจากนี้ ธนาคารยังให้ดอกเบี้ยพิเศษสำหรับเงินฝากประจำตามใจ ระยะเวลาฝาก 91 - 120 วัน ในอัตรา 2.6% ต่อปี และเงินฝากประจำ Net Flexible Fixed สำหรับลูกค้า KTB netbank ในอัตรา 2.9% ต่อปีรับฝากขั้นต่ำครั้งละ 50,000 บาท ไปจนถึงวันที่ 3 พ.ค.2556 โดยเงินฝากทั้ง 2 ประเภท ลูกค้าสามารถเลือกวันฝากและถอนได้ตามความต้องการ ให้ผลตอบแทนสูง ซึ่งช่วยให้ลูกค้าสามารถวางแผนการใช้เงินได้อย่างมีประสิทธิภาพ และเพิ่มความคล่องตัวในการบริหารค่าใช้จ่าย
ด้าน ธนาคารเกียรตินาคิน แจ้งขยายระยะเวลาแคมเปญ “สงกรานต์ ฝาก...รับสุข” สำหรับผลิตภัณฑ์เงินฝากประจำ 5 เดือน อัตราดอกเบี้ย 3.25% ต่อปี วงเงินฝากขั้นต่ำ 1 แสน แต่ไม่ถึง 50 ล้านบาท ออกไปจนถึงวันที่ 19 เม.ย. 2556 โดยผู้ที่สนใจสามารถสอบถามรายละเอียดเพิ่มเติมได้ที่ธนาคารเกียรตินาคินทุกสาขา หรือสอบถามข้อมูลเพิ่มเติม โทร 02 680 3333